Per Stig Møller (KF), 2009-05-07:
Spørgsmålet til dagens forespørgselsdebat lyder jo: Vil udenrigsministeren på baggrund af det irske nej til Lissabontraktaten og de irske indrømmelser i forhold til denne overveje også i Danmark at afholde folkeafstemning om Lissabontraktaten?
Vi er ganske godt tilfredse med traktaten, vi respekterer det repræsentative demokrati, og vi har truffet en beslutning.
Det svar kan jo ikke komme som nogen overraskelse, heller ikke for hr. Morten Messerschmidt, for det er blevet diskuteret her i Folketinget utallige gange.
Vi har haft flere beslutningsforslag, vi har haft en forespørgselsdebat, og hver eneste gang har Folketingets meget, meget store flertal underkendt ønsket om en folkeafstemning og henvist til, at der jo ikke afgives suverænitet, sådan som der står i Justitsministeriets § 20-redegørelse.
Vi har haft en dybdegående forespørgselsdebat den 11. december 2007.
Vi havde ved samme lejlighed behandling af Dansk Folkepartis beslutningsforslag nr. B 7 om behovet for en folkeafstemning, og det blev klart afvist den 8. april 2008.
I den forbindelse besvarede regeringen ca. 600 skriftlige spørgsmål om Lissabontraktaten, og jeg går ud fra, at langt de fleste var formuleret af hr. Morten Messerschmidt.
De 600 var måske alle sammen hr. Morten Messerschmidts.
Så det er jo en kæmpe bog, han der fik lavet.
Der var ikke noget, der blev skubbet til side.
Man skal selvfølgelig takke hr. Morten Messerschmidt for, at han med det grundige arbejde sørgede for, at der blev givet 600 svar.
Det beklager jeg overhovedet ikke, men det viser jo også kun, hvilken grundig behandling der har været, og at ingen var uvidende om, hvilket beslutning vi traf.
Ratifikationsinstrumentet blev deponeret i maj 2008, og dermed afsluttedes dansk ratifikation af Lissabontraktaten.
Den er altså slut.
Vi har også drøftet konsekvensen af det irske nej, senest den 10. marts i år i forbindelse med behandlingen af beslutningsforslag nr. B 39 igen fra Dansk Folkeparti om at erklære Lissabontraktaten for død.
Det valgte vi jo ikke at gøre.
I den forbindelse pegede jeg på, at det irske nej ved folkeafstemningen den 12. juni 2008 ikke havde fået den irske regering til at anmode om en ny Lissabontraktat.
De havde ikke anmodet om, at den skulle genforhandles, og de havde ikke anmodet om en ny ratifikationsrunde i medlemslandene.
De har altså ikke bedt om det, Dansk Folkeparti beder om.
Tværtimod igangsatte man fra irsk side en grundig undersøgelse for at få afdækket baggrunden for afstemningsresultatet.
På den baggrund fremsatte den irske regeringschef på Det Europæiske Råds møde i december 2008 et ønske om at bevare en kommissær pr. land, som hr. Morten Messerschmidt med rette siger, et ønske om retlige garantier vedrørende forsvar og skat og retten til liv samt et ønske om at få bekræftet den vægt, som EU-samarbejdet tillagde bl.a. arbejdstagerrettighederne.
Disse irske ønsker blev med dansk støtte imødekommet af et enigt Europæisk Råd.
På den baggrund har den irske regering tilkendegivet, at man vil afholde en ny folkeafstemning om Lissabontraktaten.
Fra dansk side støtter vi den irske tilkendegivelse.
Vi er tilfredse med den aftale om en irsk løsning, der blev vedtaget i december.
Det er en god aftale, fordi den for det første tilgodeser de irske ønsker, for det andet fastholder perspektivet om en snarlig ikrafttræden af Lissabontraktaten og for det tredje ikke medfører behov for en genforhandling eller genratifikation af traktaten.
Sidstnævnte er selvsagt det centrale i forhold til dagens debat, og der kan jeg så oplyse hr. Morten Messerschmidt om, at Tjekkiet i går sagde ja til Lissabontraktaten.
Lad mig derfor kort opsummere, at regeringen ikke finder, at der er noget ved den irske løsning, der giver anledning til at genoverveje grundlaget for den danske ratifikation af Lissabontraktaten.
Grundlaget for dansk parlamentarisk ratifikation af Lissabontraktaten er velkendt og velbegrundet.
Vi har en § 20-redegørelse, der vurderer, at der ikke er tale om suverænitetsafgivelse, og vi har et bredt politisk flertal bag den parlamentariske ratifikation.
Det er der ikke noget nyt i, men der er altså heller ikke noget nyt i det spørgsmål, der ligger til grund for dagens forespørgsel.
Med Lissabontraktaten vil det blive enklere for EU at levere resultater og optræde handlekraftigt.
Der er tale om et praktisk og fornuftigt arbejdsredskab, der skal få samarbejdet til at fungere mere effektivt.
Derfor er det med tilfredshed, at jeg noterer mig, at Danmark og 23 andre medlemslande har ratificeret traktaten.
Jeg håber, at Lissabontraktaten vil være i stand til at træde i kraft inden årets udgang.
Nu har vi brug for at få afsluttet hele den her diskussion i Europa om, hvordan vores eget hus skal indrettes.
Nu skal vi til at være i stand til at gå ud af huset og ikke bare diskutere inde i huset, hvad der skal være på væggene.